**Pola Oy** oli suomalainen vaateyritys ja Kurikan perheen sukuyritys, jonka historiaan liittyy myös paitavalmistaja **Pallo-Paita Oy**. Pallo-Paita oli myöhemmin Pola Oy:n aputoiminimi. 1980-luvun puolivälissä Pola ja Pallo-Paita työllistivät yhteensä noin 400 suomalaista. Vuonna 2012 Pola Oy:n liikevaihto oli 50 000 euroa ja henkilöstömäärä 3. Polan tehdas suljettiin 2007 ja yrityksen toiminta lopetettiin 2010-luvun keskivaiheilla.

Historiaa
---------

Vuonna 1927 helsinkiläiset vaatekauppiaat perustivat yhteisyrityksen Vaatehtimojen Paitatehdas Oy tuottamaan miesten kauluspaitoja. Pian sen osti F. I. Kurikka ja muutti 1934 yrityksen nimen muotoon Pallo-Paita Oy. Tehdas evakuoitiin talvisodan jaloista Kankaanpäähän, jossa valmistettiin sotien aikana sotilaiden lumipukuja. Jatkosodan aikana Pallo-Paita palasi Helsinkiin, mutta Kankaanpäähän jääneet ammattilaiset jatkoivat työtään Kankama Oy:ssä, josta sittemmin kehittyi nykyinen Reima Oy.

Pallo-Paidan omistaja kauppaneuvos Pentti Kurikka perusti 1952 Helsinkiin myös Pola Oy -nimisen yrityksen, ja molemmat yritykset siirtyivät Mäkelänkadulle vuonna 1956 valmistuneeseen tehtaaseen. Menestystuote Pallo-Paidalle muodostui miesten nailonpaidoista, joiden myötä alkoi myös bilateraalikauppa Neuvostoliittoon 1960-luvulla. Muita vientimaita olivat Iso-Britannia, Ruotsi ja Norja.

Vuonna 1966 siirrettiin Pallo-Paidan tuotanto Iitin Kausalaan ja vuonna 1970 Pola Oy:n tuotanto Lappeenrantaan. Suomen 1990-luvun alun lamassa vuonna 1991 Kausalan tehdas lopetettiin ja kaikki tuotanto keskitettiin Lappeenrannan tehtaaseen, josta siitäkin jouduttiin irtisanomaan kolmannes väestä. Yritykset fuusioitiin Pola Oy:ksi, joka keskittyi naistenvaatteisiin ja oli Lappeenrannassa suurin yksityinen työnantaja naisille (vuosituhannen vaihteessa 190 työntekijää) sen jälkeen, kun Chymosta alettiin ajaa alas.

Tehtaan toiminta loppui syksyllä 2007, ja lopullisesti Pallon kaupunginosassa sijaitseva vajaan 9000 neliön kiinteistö tyhjeni vuonna 2014.

Kurikan perheen jäsenten (F. I. Kurikka, hänen poikansa Pentti Kurikka ja kolmatta polvea edustava Pola Oy:n viimeinen toimitusjohtaja Jukka Kurikka) Pallo-Paidan ja Polan keskeisiä henkilöitä ovat olleet mallistojen suunnittelijoina Ia Kurikka ja Irma Sikow.

Lähteet
-------

1. 1 2  Piippa Lappalainen ja Mirja Almay: *Kansakunnan vaatettajat*, s. 52–53. WSOY, 1996. ISBN 978-9510208649.
2. ↑  Yrityshaku: Pola Oy, Kauppalehti. Viitattu 5.6.2014.
3. ↑  Pola Oy, taloustiedot. (Arkistoitu – Internet Archive) Fonecta Finder. Viitattu 5.6.2014.
4. ↑  Pola uhkaa lopettaa koko toimintansa *Taloussanomat*.  6.3.2007. Viitattu 26.7.2019.
5. ↑  Polan vaatetustehtaan lopettaminen varmistui *Yle Uutiset*.  16.4.2007. Viitattu 26.7.2019.
6. ↑  Salo, Irmeli: Vaatevalmistaja elää merkistä *Talouselämä*.  11.6.1999. Viitattu 26.7.2019.
7. ↑  Maijala, Juho: Polan vaatetehdasta Pallossa myydään nyt alle miljoonalla *Etelä-Saimaa*.  24.6.2015.  Arkistoitu 26.12.2015. Viitattu 14.5.2017.

Aiheesta muualla
----------------

* Annastiina Henttinen: Kauppaneuvos Pentti Kurikka (1913–1978). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. (maksullinen)